﻿Studiul Artelor şi Culturologie: istorie, teorie, practică 2014, nr. 2 (22) IMAGINEA ARTISTICĂ ÎN DIVERSE ABORDĂRI ISTORIOGRAFICE ŞI TEORETICE FINE ART IMAGE IN DIFFERENT HISTORIOGRAPHICAL AND THEOTETICAL APPROACHES VICTORIA ROCACIUC, conferenţiar cercetător, doctor în studiul artelor, Academia de Științe a Moldovei Articolul este dedicat analizei definiţiilor şi abordărilor imaginii artistice în aspect plastic. Sub diferite aspecte tema a fost investigată de mai mulţi autori, teoreticieni şi artişti plastici. Totodată, însă, nu sunt atât de multe investigaţii separate privind imaginea artistică care ar corespunde cerinţelor actuale. Scopul articolului este de a începe o introducere în analiza teoretică şi istoriografică a imaginii artistice în lucrările artiştilor plastici moldoveni în contextul universal. Cuvinte-cheie: operă, artă plastică, imagine artistică, imagine, concept. This article is dedicated to the analysis of the definitions and approaches of fine art image. In different aspects it was in- vestigated by a lot of authors which could be artists and theoreticians. But there are not so mach separate investigations of this theme corresponding to the contemporary demands. The aim of this article was to make a start the introduction in analysis theoretical research of fine art image in works of Moldavian artists in the universal context. Keywords: opera, fine art, fine art image, image, concept. Problema creării şi tratării imaginilor artistice exista de la începuturile istoriei artelor universale şi rămâne actuală până în prezent. Noţiunea de imagine artistică destul de frecvent se utilizează în publicaţii despre arte plastice. Însă mai puţini cercetători au consacrat fenomenului respectiv inves- tigaţii separate. În multiple aspecte, imaginea artistică a fost studiată de Pierre Francastel, Erwin Pa- nofsky, Charles Bouleau, Lionello Venturi, Cennino Cennini, Camilian Demetrescu etc. Aspectele respective în creaţie sunt reflectate şi în lucrările teoretice semnate de artiştii plastici, precum sunt Leonardo da Vinci, Fernand Léger, Paul Klee, Wassily Kandinsky, Kasimir Malevich etc. În cercetarea respectivă ţinem să reflectăm anumite consideraţiuni observate de autorul acestui text în cadrul studierii imaginii artistice în aspect plastic. Investigaţia de faţă va alcătui o introducere în analiza teoretică a operelor de artă plastică moldovenească contemporană în contextul universal. Pe de o parte, imaginea artistică este un semnificant (deci mediator materializat între obiectul estetic, opera, şi receptorul lui) cu valoare estetică, deci obiectualizare într-un material anumit: culoare, sunet, corp material tridimensional (pictură, bronz, lemn, fildeş etc.), a unui elaborat al fanteziei artistice [1, p. 171-172]. „Imaginea artistică este constituentul gândirii artistice, aşa cum 148 Studiul Artelor şi Culturologie: istorie, teorie, practică 2014, nr. 2 (22) este conceptul constituentul gândirii ştiinţifice”, este menţionat în Dicţionar de estetică generală, publicat în 1972. Însă după anii 1950, odată cu apariţia conceptualismului în artă, se observă că no- ţiunea de concept la fel este utilizată drept constituent al gândirii artistice. Totodată, imaginea artistică reprezintă unitatea dialectică contradictorie între elementele ei constitutive: cel material şi cel ideal. Considerată în această unitate dialectică, imaginea artistică nu este un simplu semnal, nu informează numai despre o existenţă obiectuală, ci semnifică o reacţie umană în prezenţa realităţii, reacţia sensibilităţii artistice. În acest sens, imaginea artistică con- stituie şi unitatea dialectică între general şi individual. Prin intermediul existenţelor ei materiale, cu caracter de unicat, se înfăptuieşte reflectarea în conştiinţa artistică, a unei relaţii cu caracter de generalizare între om şi realitatea naturală şi socială. Spaţiul şi timpul în care fiinţează imaginea artistică nu sunt spaţiul şi timpul fizic, uniforme şi fără coloratură, ci un spaţiu şi un timp ideal al artei, altul decât cel obiectiv pe care-l studiază ştiinţele. Fantezia artistică dă dreptul la ranversarea, dilatarea sau densificarea timpului, la deformarea spaţiului fizic în vederea înfăptuirii unei imagini artistice capabile să semnifice trăiri umane. Procedeele de tipul flash-back-ului cinematografic sau al perspectivelor picturale, care nu se calchiază după cele ale geometriei descriptive, dau imaginilor artistice capacitatea de a căpăta o profunzime semantică specifică, alta decât acea a conceptelor şti- inţifice. Perspectiva spaţială diferă de la o epocă istorică la alta, sau chiar de la un artist la altul, în funcţie de spaţiul artistic, acela în care se proiectează semnificaţiile umane. Pe de altă parte, din punctul de vedere etimologic, imaginea artistică mai înseamnă reprezenta- re plastică a unui obiect sau a unui tablou din realitate prin mijloace artistice; reprezentare plastică a unei fiinţe etc. făcută prin fotografiere, prin desen etc.; reflectare artistică a unui obiect, a unui peisaj etc. făcută prin sunete, prin cuvinte, prin culori etc. [2]. Imaginea artistică este un produs al imaginaţiei cu valoare estetică. Imaginile artistice pot fi: vizuale, auditive, tactile (la pipăire), olfactive, gustative, dinamice, chinestezice (senzaţie ce mişcă omul), cromatice etc. Imagologia este o ramură a sociopsihologiei care cercetează sistematic reprezentările pe care le au popoarele sau clasele sociale despre ele însele [3, p. 475]. Aceasta ţine de dialectica realului şi a imaginarului. Totodată, adjectivul imagistic (imagistică, imagistici) se utilizează privitor la imagini, de ima- gini, cu imagini. Iar la nivel substantivat înseamnă gen de poezie sau de proză în care predomină imaginile; sau semnifică ansamblul de imagini care există în asemenea creaţii. Din aceste perspective am putea studia şi anumite aspecte de dezvoltare a artelor şi imaginilor artistice. Astfel, Fernand Léger considera că obiectul în pictura trebuie să devină personajul prin- cipal şi să detroneze subiectul. El a observat că astfel personajul, figura, corpul uman pot deveni obiecte şi pot conferi o libertate considerabilă artistului modern, care va fi capabil să folosească legea contrastelor. O trăsătură similară Fernand Léger a văzut şi la Giotto, care, cu un simţământ decorativ, opunea personajele sale unor arhitecturi, iar în limbaj abstract, „Răpirea Sabinelor” de Poussin, pentru el reprezintă o „bătălie a dreptelor şi curbelor”. Totodată, în ultimele tablouri ale lui Fernand Léger, unde sunt chipuri legate de subiecte (seria „Les constructeurs”, 1950 sau „Les Loisirs”, 1948/1949, portrete etc.), se poate observa că figura umană, ca şi cum ar avea tendinţa de a deveni un obiect major [4, p. 3-214 ]. Am putea să afirmăm că aceasta a caracterizat arta plastică din perioada modernismului. În diverse perioade istorice atenţie deosebită se atrăgea şi dezvoltării coloritului sau culorii în imagini, evoluţiei compoziţiilor etc., care diferă de la un autor la altul şi, de asemenea, ocupa locuri importante în concepţiile artiştilor şi teoreticienilor, şi reflectă viziunile lor asupra lumii înconju- rătoare. Astfel, în concepţia lui Pierre Francastel, operele picturii erau definite ca sisteme de semne care pot fi cercetate prin metode riguroase, atrăgându-se atenţia asupra faptului că nu anecdotica subiectului contează, cât mecanismul individual care l-a făcut lizibil şi eficace. În privinţa imaginii 149 Studiul Artelor şi Culturologie: istorie, teorie, practică 2014, nr. 2 (22) artistice Francastel considera: „Artistul ia valori din mediul ambiant. El le traduce, le transpune, le dă corp. Factura depinde de artist, semnificaţia de societatea care l-a format şi instruit”. Problema obiectului figurativ şi problema formei l-au condus spre luarea în considerare a problemei imagi- nii. Drept false erau pentru dânsul teoriile care văd în imagine o copie a realului, fiind evident că asemănarea operei figurative cu anumite aspecte selecţionate ale realităţii este produsul artei şi nu efectul unui mecanism de transfer, implicând o viziune antropomorfică a naturii. Cu toate acestea, caracteristicele imaginii artistice sunt departe de a fi definite cu precizie. Nu este clar, dacă poate imaginea figurativă să fie confundată cu imaginea mintală sau dacă rolul ei este acela de a face absentul prezent. În acest context apare şi problema imaginarului. Francastel se întreba: „...oare imaginea figurativă nu este, dimpotrivă, un fel de închipuire, o realitate strict conceptuală, distinctă atât de semnele fixate pe suport, cât şi de reprezentările mintale ale creatorilor şi ale spectatorilor?” [5, p. 159-160]. Orice imagine implică asocierea unui concept şi a unui semn. Nu este corect să considerăm izolat semnul şi conceptul. Redusă la semn, imaginea nu semnifică (Francastrel). Și nu există un al treilea termen între semnificant şi semnificat. Există şi problema tratării imaginilor la nivel de amintiri sau chiar acelor situate în spirit. De fapt, în imagine se pot vedea combinaţii de conduite – gesturi – senzorio-motrice şi reprezentări. Prin elementele sale, imaginea este un reflex al experienţei comune unui anumit număr de indivizi. În concepţia lui Francastel, imaginea prin esenţa ei este şi o elaborare, o creaţie, a unei lumi, nu ab- solute, cum se spune mereu, ci ireale şi în fiecare moment deformabile, suficient de imaginare pen- tru a fi maniabilă şi prevăzută, astfel, cu conţinuturi foarte variabile, cu singura condiţie a respec- tării unora dintre elementele sale şi, mai ales, a schemelor sale de asociere. Trebuie făcută distincţia între obiectul figurativ şi imagine, între medium şi reprezentare. Dialectica perceputului, a realului şi imaginarului implică noţiunea de semn-releu. Mai există şi multiple tratări asupra procedeelor, mijloacelor şi tehnicilor folosite pentru a materializa imaginea născută în spiritul său. Analiza ima- ginii este însăşi reconstruirea schemelor de gândire care au condus pe creator la realizare, în spiritul său, a unui asamblaj nu de semne, ci de elemente extrase, în mod simultan, din amintirile sale, din amintirile altuia, din senzaţiile de ordin diferit. Noţiunile de loc, de spaţiu, de timp şi de cauzalitate capătă astfel sensuri noi. Imaginea artistică mai este tratată şi drept categoria generală a creaţiei artistice: forma proprie artelor de reflectare, de tratare şi însuşire a vieţii prin crearea obiectelor de influenţă estetică. Prin imagine artistică adesea se subînțelege un element sau o parte a întregului, un fragment (detaliu) independent sau care are un conţinut independent (spre exemplu, imagini simbolice). Într-un sens mai general, imaginea artistică este un mod de existenţă a operei de artă, analizat din aspectul expresivităţii, energiei şi semnificaţiei expresive. Printre alte categorii estetice aceasta a apărut relativ mai târziu, cu toate că ea poate fi întâlnită în concepţiile lui Aristotel despre mime- sis – despre imitarea liberă de către artist a vieţii în posibilitatea ei de a crea obiecte cu un conţinut interior şi despre plăcerea estetică (catharsis). În dezvoltarea lor artele, pornind de la tradiţia antică, se apropiau de meşteşug, măiestrie, şi ast- fel la începuturile artelor locul mai important aparţinea artelor plastice. Atunci în ştiinţele estetice se utilizau noţiunile de canon, mai apoi de stil şi formă, prin intermediul cărora se producea atitudinea artistului faţă de material. Faptul că materialul prelucrat artistic reprezintă ceva ideal, ceva asemănător cu gândul s-a con- ştientizat doar atunci când pe prim-plan s-au evidenţiat artele „spirituale”, literatura şi muzica. În estetica hegeliană şi post-hegeliană noţiunea de imagine artistică a fost utilizată drept produs al gândirii artistice în opoziţie cu rezultatele gândirii abstracte, ştiinţifice – silogisme, deducţia, con- cluzia, demonstrarea, formula. De atunci aspectul universal al imaginii artistice mereu a fost pus la îndoială. 150 Studiul Artelor şi Culturologie: istorie, teorie, practică 2014, nr. 2 (22) La nivel de tematică, o atenţie deosebită s-a acordat imaginii artistice în perioada sovietică (Eльшевская, Г.В. Модель и образ: Концепции личности в русском и советском живописном портрете. Москва: Советский художник, 1984; Образ современника: Советский живописный портрет 1917-1976 /Альбом./ Сост. Зингер Л.С. и др. Москва: Советский художник, 1978; Сопоцинский, И. О. Образ нашей Родины в советской живописи. Москва: Издательство Академии художеств СССР, 1963; Ягодовскя, А.Т. От реальности к образу: Духовный мир и предметно-пространственная среда в живописи 60-70-х гг. Москва: Советский художник, 1985 etc.). Actualmente tema respectivă îi preocupă pe folosofii [6, р. 25] şi cercetătorii contemporani [7, р. 72]. Estetica contemporană analizează teoria imaginii artistice drept cea mai progresistă şi de perspectivă, care înlesneşte descoperirea naturii originale a artefactului. Pot fi evidenţiate diverse aspecte ale imaginii artistice, care demonstrează apartenența ei mai multor sfere de cunoaştere şi de existenţă umană. În aspect ontologic imaginea este fapt de existenţă ideală, un fel de obiect schematic, cel care se află în afara substratului material. În aspect semiotic imaginea este un semn, adică mijloc de comunicare în cadrul unei culturi sau mai multor culturi. În aspect gnoseologic imaginea este in- venţie, ficţiune. Astfel, ea poate fi privită ca ceva relativ, admisibil, ipotetic despre existenţa căruia nu se poate să afirmăm nici „da”, nici „nu”, ceva nelocalizat concret, care nu se ştie dacă a avut loc în realitate, dar care nu este exclus. În aspect estetic imaginea artistică se prezintă drept organism asemănător cu cel viu, care nu are nimic inutil, de prisos, întâmplător şi care creează impresia de frumuseţe în unitate perfectă şi conştientizare finală a tuturor părţilor şi elementelor. Ea reprezintă o existenţă autonomă a realităţii artistice, finisată, deci un „organism”. În calitate de „organism” imaginea artistică este autonomă şi în calitate de obiect ideal este obiectivă (aidoma unui număr, unei formule), în calitate de admitere este subiectivă, iar în calitate de semn intersubiectivă şi co- municativă, realizabilă în formă de „dialog” între autor-artist şi destinatar-receptor, şi în acest sens nu este nici obiect, nici gând, ci proces bilateral. Drept rezultat al cercetărilor întreprinse, vom menționa faptul că, în principiu, în sens dialectic tratarea imaginii artistice în diferite aspecte a devenit deja o normă ştiințifică. Este firesc faptul că dezvoltarea istoriei dictează anumite tendințe în vogă care servesc drept bază pentru tratări speci- ale ale fenomenelor ce se reflectă ideatic, prin imagini artistice, inclusiv. Însă predilecția artistului pentru o tratare mai idealistă sau materialistă, mai filosofică, mai afectivă, realistă, nonconformistă etc., de asemenea, rezidă din specificul individual al sferelor de cunoaştere şi de atitudini şi norme spirituale ale autorilor de imagini. Democratismul afirmat în cadrul perioadei actuale presupune şi o atitudine loială față de diverse şi uneori contradictorii aprecieri şi tratări ale operelor şi imaginilor artistice. În concluzie, putem afirma că, de fapt, toate tratările şi definițiile imaginii artistice susmenționate sunt acceptabile pentru studiul iconologic şi iconografic, teoretic şi istoriografic şi pot servi drept metodă de analiză multilaterală a imaginii artistice în cadrul cercetării unei opere de artă plastică atât în plan național, cât şi universal. Referinţe bibliografice 1. ACHIM, I. şi colectivul de autori. Dicţionar de estetică generală. Bucureşti, 1972. 2. http://www.scritub.com/literatura-romana/IMAGINE-ARTISTICA1451421514.php [citat la 10 dec. 2014]. 3. COTEANU, I.; SECHE, L.; SECHE, M. Dicţionar explicativ al limbii române. Bucureşti: Univers enciclopedic, 1998. 4. LEGER, F. Funcţii ale picturii. Bucureşti: Meridiane, 1976. 5. FRANCASTEL, P. Realitatea figurativă. Bucureşti: Meridiane, 1972. 6. БРАНСКИй, В. П. Искусство и философия. Калининград: Янтарный сказ, 1999. 7. БОРЕВ, Ю.Б. Эстетика: Учебник. Москва: Высшая школа, 2002. 151